ધીરુભાઈને કઈ હોસ્પિટલમાં લઈ ગયા છે તે જાણી લઈ ત્યાં ઝટ પહોંચવા માટે મેં સ્કૂટરને કિક મારી ભગાવ્યું. શોધતા શોધતા, બીજા માળે વીસ નંબરની રૂમમાં હું શ્વાસભેર પ્રવેશ્યો કે તરત જ મારા પગ જમીન સાથે ખોડાઈ ગયા. થોડી વાર પહેલાં જ ડૉક્ટરે ધીરુભાઈને તપાસી કહી દીધું હતું : ‘હી ઈઝ નો મોર.’ રૂમમાં વજનદાર શાંતિ હતી. મૃત્યુનો મલાજો રાખી, સૌ સ્તબધ હતાં. સિલિંગ ફેન ફરવાનો અવાજ સ્પષ્ટ થઈ ગયો હતો. કદાચ, એની બેરિંગ્ઝ ઘસાઈ ગઈ હતી.